ב"ה

תורתו משמרתו

בבא מציעא דף קח ע"א

גמרא: אמר רב יהודה הכל לאיגלי גפא ואפילו מיתמי אבל רבנן לא מ''ט רבנן לא צריכי נטירותא,

רש"י ד"ה לא צריכי נטירותא. תורתו משמרתו כדכתיב (משלי ו) בשכבך תשמור עליך:

צריך להבין מדוע רש"י מביא את פסוק זה לראיה שהתורה משמרת בשעת שכיבה בלילה כשסוגרים את שערי העיר והתלמיד חכם אינו צריך לכך, הרי פסוק זה מוסבר במסכת סוטה דף כ"א ע"א ..ואומר {משלי ו-כב} בהתהלכך תנחה אותך וגו' בהתהלכך תנחה אותך זה העוה''ז בשכבך תשמור עליך זו מיתה והקיצות היא תשיחך לעתיד לבא,

ובמסכת אבות פרק שישי משנה וְלֹא עוֹד, אֶלָּא שֶׁבִּשְׁעַת פְּטִירָתוֹ שֶׁל אָדָם אֵין מְלַוִין לוֹ לְאָדָם לֹא כֶסֶף וְלֹא זָהָב וְלֹא אֲבָנִים טוֹבוֹת וּמַרְגָּלִיּוֹת, אֶלָּא תּוֹרָה וּמַעֲשִׂים טוֹבִים בִּלְבָד, שֶׁנֶּאֱמַר, בְּהִתְהַלֶּכְךָ תַּנְחֶה אוֹתָךְ בְּשָׁכְבְּךָ תִּשְׁמוֹר עָלֶיךָ וַהֲקִיצוֹתָ הִיא תְשִׂיחֶךָ, בְּהִתְהַלֶּכְךָ תַּנְחֶה אֹתָךְ, בָּעוֹלָם הַזֶּה, בְּשָׁכְבְּךָ תִּשְׁמוֹר עָלֶיךָ, בַּקָּבֶר, וַהֲקִיצוֹתָ הִיא תְשִׂיחֶךָ, לָעוֹלָם הַבָּא,

וכן רש"י עצמו בפירושו על הפסוק במשלי מפרש בשכבך – בקבר,

ולכאורה היה יותר נראה להביא את הפסוק בשמואל א פ"ב פ"ט רגלי חסידיו ישמור וכפי שהגמרא מפרשת ביומא לח ע"ב שהם הצדיקים השמירה של העולם,

עוד איתא בגמרא בשילהי מסכת קידושין דף פ"ב ע"א אבל התורה אינה כן אלא משמרתו מכל רע בנערותו ונותנת לו אחרית ותקוה בזקנותו בנערותו מהו אומר {ישעיה מ-לא} וקוי ה' יחליפו כח בזקנותו מהו אומר {תהילים צב-טו} עוד ינובון בשיבה,
וא"כ ביותר יקשה מדוע לא הביא רש"י גמרא זו, ומאיזה באר שאב פירושו להסביר הפסוק כך.

והנה כדרכו של רש"י בפירושו על התורה המבוסס על המדרש כן נמצא הרבה פעמים בפירושו בש"ס שמתבסס על מדרש כשיש גם קשר נוסף מהענין הנדון בגמרא למקום המדרש בתורה, אציגה כאן מדרש רבה על פרשת ויקחו לי תרומה המדוברת על לקיחת תרומה מאת כל איש לביסוס ובניית המשכן וזה מעין גביית מס לבניית שערי העיר, ושם נמצא הלשון הזה - וְיִקְחוּ לִי תְּרוּמָה, הֲדָא הוּא דִּכְתִיב (משלי ד, ב): כִּי לֶקַח טוֹב נָתַתִּי לָכֶם, אָמַר רַבִּי בֶּרֶכְיָה הַכֹּהֵן בְּרַבִּי, בְּנֹהַג שֶׁבָּעוֹלָם אָדָם מוֹכֵר חֵפֶץ בְּתוֹךְ בֵּיתוֹ הוּא עָצֵב עָלָיו, וְהַקָּדוֹשׁ בָּרוּךְ הוּא נָתַן תּוֹרָה לְיִשְׂרָאֵל וְשָׂמֵחַ, הֱוֵי: לֶקַח טוֹב. בְּנֹהַג שֶׁבָּעוֹלָם אָדָם לוֹקֵחַ חֵפֶץ מֵצַר לְשָׁמְרָהּ, אֲבָל הַתּוֹרָה מְשַׁמֶּרֶת בְּעָלֶיהָ, שֶׁנֶּאֱמַר (משלי ו, כב): בְּהִתְהַלֶּכְךָ תַּנְחֶה אֹתָךְ. בְּנֹהַג שֶׁבָּעוֹלָם אָדָם לוֹקֵחַ חֵפֶץ מִן הַשּׁוּק שֶׁמָּא יָכוֹל לִקְנוֹת בְּעָלָיו, אֲבָל הַקָּדוֹשׁ בָּרוּךְ הוּא נָתַן תּוֹרָה לְיִשְׂרָאֵל וְאוֹמֵר לָהֶם כִּבְיָכוֹל לִי אַתֶּם לוֹקְחִים, הֱוֵי: וְיִקְחוּ לִי תְּרוּמָה.